als_Latn dik_Latn sag_Latn
Facebook-u do të festojë këtë të martë ditëlindjen e tij të 10-të. Ky do të jetë një rast i mirë për të reflektuar mbi ato që ka arritur deri tani, dhe për të spekuluar mbi të ardhmen e rrjetit më të madh social në botë. Mark Zuckerberg e krijoi rrjetin social më 4 shkurt 2004, në konviktet e Universitetit të Harvardit, ku edhe studionte.
Në fillim emri i tij ishte pak më ndryshe nga ai i sotmi. Atëherë Facebook-u quhej “TheFacebook”. Qëllimi ishte t’u ofronte bashkëmoshatarëve të vet një rrjet për t’u lidhur me njëri-tjetrin, si dhe për të ndërtuar një identitet online për veten e tyre.
Që prej asaj kohe, rrjeti u përhap me shpejtësi të madhe dhe sot numëron mbi 1.2 miliardë përdorues, ose 1/7 e popullsisë së botës. Këto janë shifrat e përdoruesve aktivë mujorë, sipas të dhënave të fundit që ka publikuar vetë kompania.
Reflektimet e shefit ekzekutiv Mark Zuckerberg
Vetë Mark Zuckerbergu nuk e kishte imagjinuar kurrë se rrjeti që kishte krijuar do të përhapej kaq shumë. Kur e prezantoi atë për herë të parë në Samitin e Projektit Open Compute ai tha këto fjalë: “Është bukur të kemi këtë mjet të dobishëm për komunitetin në shkollën tonë.”
Edhe pse në atë kohë kishte menduar që do të vinte një ditë kur dikush të krijonte një rrjet të tillë për gjithë botën, “asnjëherë nuk më kishte shkuar në mendje se ai rrjet do të ishim ne,” shton ai.
Që prej asaj kohe, Facebook-u dhe biznesi i vet, tashmë kompani publike, kanë ndryshuar në mënyrë drastike. Në muret e veta ka mbi një trilion statuse, postime apo përmbajtje të tjera.
E ardhmja e pret Facebook-un me plot projekte të reja, veçanërisht ato të destinuara për pajisjet mobile. Përveç kësaj, kompania po synon të realizojë projekte edhe në aspektin social dhe filantropik, duke marrë pjesë në programin për t’iu sjellë internet pjesës tjetër të botës, e cila nuk ka akses në të. Ky vit është i rëndësishëm edhe në aspektin personal të Mark Zuckerbergut. Në maj ai do të festojë 30 vjetorin e tij.
(Herë të lexuara: 174)
als_Latn als_Latn als_Latn als_Latn als_Latn als_Latn als_Latn als_Latn als_Latn